b'\n_START_ARTICLE_\nTaistelupetankki\n_START_PARAGRAPH_\nTaistelupetankki on vuonna 1999 Suomessa petankin pohjalta kehitetty palloilulaji. Taistelupetankkia pelataan petankin peliv\xc3\xa4lineill\xc3\xa4, mutta sit\xc3\xa4 voi pelata hyvin monenlaisissa maastoissa._NEWLINE_Peliss\xc3\xa4 pelaajalla (tai joukkueella) on k\xc3\xa4yt\xc3\xb6ss\xc3\xa4\xc3\xa4n kaksi metallikuulaa. Pelaaja pyrkii omalla vuorollaan saamaan ainakin toisen rautakuulistaan l\xc3\xa4himm\xc3\xa4ksi snadia eli maalipalloa. L\xc3\xa4himm\xc3\xa4s maalipalloa voi pyrki\xc3\xa4 tarkalla heitolla l\xc3\xa4helle maalipalloa tai yritt\xc3\xa4m\xc3\xa4ll\xc3\xa4 poistaa vastustajan kuula maalipallon l\xc3\xa4helt\xc3\xa4 joko heitt\xc3\xa4m\xc3\xa4ll\xc3\xa4 oma kuula p\xc3\xa4in vastustajan kuulaa tai maalipalloa. Taktiikkana on usein k\xc3\xa4ytt\xc3\xa4\xc3\xa4 toinen kuula vastustajan siirt\xc3\xa4miseen ja toinen omaan l\xc3\xa4hestymiseen. Jos pelaaja ei saa vuorollaan omaa kuulaa l\xc3\xa4himm\xc3\xa4ksi maalipalloa, h\xc3\xa4n putoaa pelist\xc3\xa4. Peli jatkuu, kunnes j\xc3\xa4ljell\xc3\xa4 on vain yksi pelaaja._NEWLINE_Taistelupetankin harrastajat kuvaavat lajia sanomalla, ett\xc3\xa4 \xe2\x80\x9dtaistelupetankki alkaa siit\xc3\xa4 mihin tavallinen petankki j\xc3\xa4\xc3\xa4\xe2\x80\x9d.\n_START_SECTION_\nPelin kulku\n_START_PARAGRAPH_\nYksi pelaajista, edellisen pelin voittaja tai ottelun nuorin, heitt\xc3\xa4\xc3\xa4 snadin sopivaksi katsomaansa paikkaan. T\xc3\xa4m\xc3\xa4n j\xc3\xa4lkeen suoritetaan ns. yhteislaukaus, jossa kaikki pelaajat heitt\xc3\xa4v\xc3\xa4t kuulansa yksi kerrallaan pelialueelle mahdollisimman yht\xc3\xa4aikaisesti. Pelaajan on suositeltavaa seurata, mihin omat kuulat p\xc3\xa4\xc3\xa4tyv\xc3\xa4t._NEWLINE_Ensimm\xc3\xa4isen varsinaisen heittokierroksen aloittaa se, jonka jompikumpi kuula on kauimpana snadista. Kaksi omaa kuulaa pyrit\xc3\xa4\xc3\xa4n heitt\xc3\xa4m\xc3\xa4\xc3\xa4n halutussa j\xc3\xa4rjestyksess\xc3\xa4 snadia kohden siten, ett\xc3\xa4 ainakin toinen niist\xc3\xa4 on oman heittovuoron p\xc3\xa4\xc3\xa4tytty\xc3\xa4 l\xc3\xa4hinn\xc3\xa4 snadia. Mik\xc3\xa4li pelaajan kuula ei ole oman heittovuoron eli kahden heitetyn kuulan j\xc3\xa4lkeen kaikkein l\xc3\xa4hinn\xc3\xa4 snadia, pelaaja putoaa v\xc3\xa4litt\xc3\xb6m\xc3\xa4sti kierrokselta pois._NEWLINE_Seuraava heittovuoro on sill\xc3\xa4 pelaajalla, jonka kuula on ensimm\xc3\xa4isen heitt\xc3\xa4j\xc3\xa4n j\xc3\xa4lkeen kauimpana. N\xc3\xa4in edet\xc3\xa4\xc3\xa4n, kunnes kaikki pelaajat ovat heitt\xc3\xa4neet kuulansa ja t\xc3\xa4ss\xc3\xa4 heittovuoroj\xc3\xa4rjestyksess\xc3\xa4 edet\xc3\xa4\xc3\xa4n seuraavilla heittokierroksilla.\n_START_SECTION_\nHeitto\n_START_PARAGRAPH_\nPelaaja poimii pallon jalkojensa v\xc3\xa4list\xc3\xa4 ja heitt\xc3\xa4\xc3\xa4 pallon niilt\xc3\xa4 jalansijoilta. Heiton aikana saa hyp\xc3\xa4t\xc3\xa4, kunhan laskeutuu samoihin j\xc3\xa4lkiin. Pallon on heitossa kuljettava ilmassa v\xc3\xa4hint\xc3\xa4\xc3\xa4n n. 10 cm.\n_START_SECTION_\nPelin kesto\n_START_PARAGRAPH_\nPeli voi kest\xc3\xa4\xc3\xa4 ihan mit\xc3\xa4 tahansa viidest\xc3\xa4 minuutista tuntiin, riippuen olosuhteista (kuten pelaajien taito, maasto-olosuhteet, s\xc3\xa4\xc3\xa4tila, onnistuneiden kilkkausten m\xc3\xa4\xc3\xa4r\xc3\xa4, pelaajien valppausaste...)\n_START_SECTION_\nTuomaristo\n_START_PARAGRAPH_\nKoko pelaajakunta toimii tuomaristona, jonka tulisi kyseenalaisissa tilanteissa pyrki\xc3\xa4 yhteisymm\xc3\xa4rrykseen eli konsensukseen.\n_START_SECTION_\nKilpailutoiminta\n_START_PARAGRAPH_\nSuomen Taistelupetankkiliitto j\xc3\xa4rjest\xc3\xa4\xc3\xa4 Suomessa kaikille avoimia taistelupetankkikilpailuja. Kilpailuja on ymp\xc3\xa4ri vuoden p\xc3\xa4\xc3\xa4asiassa p\xc3\xa4\xc3\xa4kaupunkiseudulla. Yksitt\xc3\xa4isi\xc3\xa4 kilpailuja on vuosittain my\xc3\xb6s mm. Tampereella ja Tallinnassa.'